
                                                 Nr.23/286/2006
BIROUL PERMANENT
AL

CAMEREI DEPUTAŢILOR



Vă înaintăm, alăturat, Raportul asupra propunerii legislative privind funcţionarea diferitelor tipuri de organisme care efectuează inspecţii, transmisă cu adresa nr.P.l.x 955 din 11 decembrie 2006.



În raport de obiectul şi conţinutul său, propunerea legislativă face parte din categoria legilor ordinare.



În conformitate cu prevederile art. 75 din Constituţia României, republicată, Camera decizională pentru această propunere legislativă este Camera Deputaţilor.
PREŞEDINTE,

Iulian Iancu

    Nr.23/286/2006
R A P O R T

asupra propunerii legislative privind funcţionarea diferitelor tipuri de organisme care efectuează inspecţii


În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, spre dezbatere şi avizare în fond, cu propunerea legislativă privind funcţionarea diferitelor tipuri de organisme care efectuează inspecţii, transmisă cu adresa nr.P.l.x 955 din 11 decembrie 2006, înregistrată la comisie sub nr.23/286 din 12 decembrie 2006.



Senatul a respins propunerea legislativă în şedinţa din 6 decembrie 2006.



Comisia juridică, de disciplină şi imunităţi şi Comisia pentru administraţie publică, amenajarea teritoriului şi echilibru ecologic au avizat negativ propunerea legislativă, cu avizele nr.31/1496 din 29 ianuarie 2007, respectiv 26/1338 din 31 ianuarie 2007.



Consiliul Legislativ, cu avizul nr. 1033 din 25 iulie 2006, a avizat favorabil această propunere legislativă, formulând observaţii şi propuneri.


Guvernul, prin punctul său de vedere nr.2475 din 15 august 2006, nu susţine adoptarea propunerii legislative. 


Propunerea legislativă are ca obiect de reglementare funcţionarea diferitelor tipuri de organisme care efectuează inspecţii, urmărindu-se, conform Expunerii de motive, punerea în operă a noilor evoluţii şi abordări în materie, fiind preluate în legislaţia internă standardele şi directivele europene în domeniul acreditării organismelor de inspecţie, precum şi a echipamentelor şi a instalaţiilor din domeniu.


Membrii Comisiei pentru industrii şi servicii au examinat propunerea legislativă în şedinţa din 7 februarie 2007 şi au hotărât, cu majoritate de voturi, respingerea acestei propuneri legislative, având în vedere că multe din aspectele propuse a fi reglementate sunt deja stabilite în cadrul legislaţiei naţionale de profil, urmare a procesului de armonizare legislativă, în principal, în cadrul Legii nr. 608/2001, republicată – legea cadru a evaluării conformităţii produselor şi, în baza acesteia, într-o serie de reglementări integrate legislaţiei secundare de profil.În consecinţă, în absenţa unei mai clare delimitări a obiectului de reglementare al propunerii legislative, aceasta este susceptibilă a genera paralelisme în reglementare, precum şi unele contradicţii.


La lucrările comisiei au fost prezenţi 19 de deputaţi din totalul de 21 de membri ai comisiei.
                    Din partea Ministerului Economiei şi Comerţului au participat, ca invitate, doamna Cristiana Ion– director general şi doamna Adina Fer – consilier.


În raport de obiectul şi conţinutul său, propunerea legislativă face parte din categoria legilor ordinare.



În conformitate cu prevederile art.75 alin.(3) din Constituţia României, republicată, Camera Deputaţilor este Cameră decizională.

                  PREŞEDINTE,                                         SECRETAR,
                    Iulian Iancu                                            Aurelia Vasile
Consilier parlamentar,
Silvia Vlăsceanu

Expert parlamentar,
Viorica Petraşcu

